SELETUSKIRI

1. ETTEPANEKU TAUST

Nõukogu otsuses 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta[1] on sätestatud kolmeastmeline menetlus, mis võib viia uue psühhoaktiivse aine suhtes kontrollimeetmete kehtestamiseni Euroopa Liidus.

22. jaanuaril 2013 taotles nõukogu[2] eelnimetatud nõukogu otsuse artikli 6 lõike 1 alusel, et hinnataks, milline on uue psühhoaktiivse aine 5-(2-aminopropüül)indooli kasutamisest, tootmisest ja sellega kauplemisest tulenev oht ja sellise tegevuse osa organiseeritud kuritegevuses ning millised tulemused võiksid olla kontrollimeetmete rakendamisel selle aine puhul.

5-(2-aminopropüül)indooli põhjustatud ohte hindas nõukogu otsuse artikli 6 lõigete 2, 3 ja 4 alusel Euroopa Narkootikumide ja Narkomaania Seirekeskuse (EMCDDA) teaduskomitee. Kõnealuse teaduskomitee eesistuja esitas riskihindamisaruande komisjonile ja nõukogule 16. aprillil 2013.

Riskianalüüsi peamised tulemused on järgmised:

(1) 5-(2-aminopropüül)indool on sünteetiline indooli derivaat, milles asendaja on indoolituuma fenüüli poolel. Tegemist on ergutava ainega, millel on ka psühhedeelne toime. Kuigi struktuurilt on ühend sarnane juba tuntud ühenditega, nagu α-metüültrüptamiin (AMT), 5-(2-aminopropüül)bensofuraan (5-APB) ja rahvusvaheliselt kontrollitav uimasti 3,4-metüleendioksüamfetamiin (MDA), ei ole 5-(2-aminopropüül)indooli toime võrreldav nimetatud ühendite toimega, sest toimemehhanism on erinev.

(2) 5-(2-aminopropüül)indooli äge mürgisus põhjustab inimestel selliseid nähte nagu tahhükardia, hüpertermia, kuid võib ilmneda ka pupillide laienemist, erutust ja värinat. 5-(2-aminopropüül)indoolil võib tekkida koostoime teiste ainetega, sealhulgas ravimite ja ergutitega, mis mõjutavad monoaminergilist süsteemi.

(3) 2012. aastast alates on seitsmes liikmesriigis, Horvaatias ja Norras leitud 5-(2-aminopropüül)indooli ja teatatud sellest EMCDDA-le ja Europolile. 2012. aasta aprillist augustini teatas neli liikmesriiki 24 surmajuhtumist, mille puhul on leitud pärast surma kas 5-(2-aminopropüül)indooli või 5-(2-aminopropüül)indooli koos teiste ainetega, ning kolm liikmesriiki on teatanud 21 mürgistusjuhtumist, mis ei ole surma põhjustanud, kuid on seotud selle uue psühhoaktiivse ainega. Kui see uus aine muutuks laiemalt kättesaadavaks ja seda kasutataks rohkem, oleks sellel rasked tagajärjed inimeste tervisele ja rahvatervisele.

(4) 5-(2-aminopropüül)indoolil ei ole teadaolevaid kindlakskujunenud ega tunnustatud meditsiinilisi näidustusi ja kasutusalasid, seda kasutatakse vaid analüüsides võrdlusainena ja teaduslikes uuringutes, muid kasutusalasid ei ole teada.

Vastavalt nimetatud nõukogu otsuse artikli 8 lõikele 1 esitab komisjon kuue nädala jooksul riskihindamisaruande saamise kuupäevast nõukogule kas algatuse uue psühhoaktiivse aine suhtes kontrollimeetmete kehtestamiseks liidus või aruande, milles selgitatakse, miks see ei ole vajalik.

Kuigi teaduslikke tõendeid 5-(2-aminopropüül)indooli kasutamisega seotud üldiste ohtude ja kasutusviiside kohta on praegu veel vähe, on komisjoni arvates põhjust kehtestada aine üle kontroll kogu Euroopa Liidus. Riskihindamisaruandest selgub, et 5-(2-aminopropüül)indooli äge mürgisus võib tekitada inimeste tervise raskeid kahjustusi. 5-(2-aminopropüül)indooli tarbimisega seotud riski suurendab see, et inimesed tarbivad seda enesele teadmata teiste ergutitega koos või nende asemel.

Käesoleva nõukogu otsuse ettepaneku eesmärk on kutsuda liikmesriike üles kehtestama 5-(2-aminopropüül)indooli suhtes liikmesriikide õigusaktide kohaselt ette nähtud kontrollimeetmeid ja kriminaalkaristusi, et täita ÜRO 1971. aasta psühhotroopsete ainete konventsioonist tulenevaid kohustusi.

2013/0207 (NLE)

Ettepanek:

NÕUKOGU OTSUS

5-(2-aminopropüül)indooli suhtes kontrollimeetmete kehtestamise kohta

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu 10. mai 2005. aasta otsust 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta,[3] eriti selle artikli 8 lõiget 3,

võttes arvesse Euroopa Komisjoni algatust

ning arvestades järgmist:

(1) Euroopa Narkootikumide ja Narkomaania Seirekeskuse laiendatud teaduskomitee koostas eriistungil otsuse 2005/387/JSK artikli 6 kohaselt riskihindamisaruande uue psühhoaktiivse aine 5-(2-aminopropüül)indooli kohta ja esitas selle seejärel 16. aprillil 2013 komisjonile ja nõukogule.

(2) 5-(2-aminopropüül)indool on sünteetiline indooli derivaat, milles asendaja on indoolituuma fenüüli poolel. Tegemist on ergutava ainega, millel võib olla ka psühhedeelne toime. 5-(2-aminopropüül)indooli on leitud peamiselt pulbrina, aga ka tablettidena ja kapslitena ning seda turustatakse internetis ja kanepitooteid ja –tarvikuid müüvates erikauplustes kui uurimistöös kasutatavat kemikaali. Seda on avastatud ka proovidest, mis on võetud nn legaalsest uimastist, mis kannab nime „Benzo Fury”, kuid ka ecstasy'le sarnanevatest tablettidest.

(3) Kättesaadav teave ja andmed näitavad, et 5-(2-aminopropüül)indooli äge mürgisus võib tekitada inimestel selliseid kahjulikke nähtusid nagu tahhükardia, hüpertermia, kuid võib ilmneda ka pupillide laienemist, erutust ja värinat. 5-(2-aminopropüül)indoolil võib olla koostoime teiste ainetega, sealhulgas ravimite ja ergutitega, mis mõjutavad monoaminergilist süsteemi. 5-(2-aminopropüül)indooli täpseid nähte on raske nimetada, sest ei ole avaldatud töid, milles oleks uuritud 5-(2-aminopropüül)indooli ägedat ja kroonilist mürgisust, selle psühholoogilist toimet, mõju käitumisele ja sõltuvuse tekkimise ohtu, ning saada on vähe andmeid ja teavet.

(4) 2012. aasta aprillist augustini oli liikmesriikides 24 surmajuhtumit, mille puhul on leitud pärast surma võetud proovides kas 5-(2-aminopropüül)indooli või 5-(2-aminopropüül)indooli koos teiste ainetega. Kõikide surmajuhtumite korral ei ole kindlalt võimalik kindlaks teha 5-(2-aminopropüül)indooli osa surma põhjustamisel, kuid teatavatel juhtudel on kindlalt märgitud, et 5-(2-aminopropüül)indool on põhjustanud surma. Kui see uus aine muutuks laiemalt kättesaadavaks ja seda kasutataks rohkem, oleks sellel rasked tagajärjed inimeste tervisele ja rahvatervisele. 5-(2-aminopropüül)indooli ohust ühiskonnas ei ole saadaval andmeid.

(5) Üheksa Euroopa riiki on teatanud Euroopa Narkootikumide ja Narkomaania Seirekeskusele ja Europolile, et nad on avastanud 5-(2-aminopropüül)indooli. 5-(2-aminopropüül)indooli kasutamise kohta ei ole andmeid saadaval, kuid vähesest olemasolevast teabest võib järeldada, et seda võidakse kasutada samasugustes kohtades nagu teisi erguteid: kodus, baarides, ööklubides, muusikafestivalidel.

(6) Praegu ei ole andmeid, et 5-(2-aminopropüül)indooli valmistataks Euroopa Liidus, ka ei ole tõendeid, et selle uue psühhoaktiivse aine tootmise, turustamise või tarnimisega oleks seotud organiseeritud kuritegevus.

(7) Ei ole teada, et 5-(2-aminopropüül)indoolil oleks Euroopa Liidus teadaolev, tõendatud või tunnustatud meditsiiniline väärtus või kasutus, ning sellel puudub liidusisene müügiluba. Lisaks selle kasutamisele analüüsi võrdlusainena ja teadusuuringutes puuduvad andmed selle kohta, et nimetatud ainet kasutataks muudel eesmärkidel.

(8) 5-(2-aminopropüül)indooli hindamist ei tehta praegu ega ole tehtud ÜRO süsteemi raames. Kaks liikmesriiki kontrollivad seda uut psühhoaktiivset ainet oma riiklike õigusaktidega kooskõlas kohustustega, mis tulenevad ÜRO 1971. aasta psühhotroopsete ainete konventsioonist. 5-(2-aminopropüül)indooli kontrollimiseks kohaldavad viis Euroopa riiki oma õigusakte, milles käsitletakse uusi psühhoaktiivseid aineid, ohtlikke kaupu ja ravimeid.

(9) Riskihindamisaruandest selgub, et 5-(2-aminopropüül)indooli kohta on vähe teaduslikke andmeid, ning selles rõhutatakse, et on vaja teadusuuringuid, et teha kindlaks selle aine põhjustatud oht tervisele ja ühiskonnale. Kuid kättesaadavad andmed ja tõendid on piisav alus, et kehtestada Euroopa Liidus 5-(2-aminopropüül)indooli suhtes kontrollimeetmed. Kuna 5-(2-aminopropüül)indool on tervisele ohtlik, nagu näitavad mitu dokumenteeritud surmajuhtumit, inimesed võivad seda teadmatusest tarbida ja sellel ainel ei ole teada meditsiinilist väärtust ega kasutusala, tuleb 5-(2-aminopropüül)indooli suhtes kehtestada liidus kontrollimeetmed.

(10) Kuna kuues liikmesriigis on juba kehtestatud kontrollimeetmed 5-(2-aminopropüül)indooli suhtes mitmesuguste seadussätetega, aitaks selle aine suhtes liidus kontrolli kehtestamine kõrvaldada piiriülese õiguskaitse ja õigusalase koostöö takistused ning kaitsta tarbijaid selle aine tarbimisest tulenevate ohtude eest,

ON VASTU VÕTNUD KÄESOLEVA OTSUSE:

Artikkel 1

Käesolevaga kehtestatakse Euroopa Liidus uue psühhoaktiivse aine 5-(2-aminopropüül)indooli suhtes kontrollimeetmed.

Artikkel 2

Liikmesriigid võtavad vastavalt oma siseriiklikule õigusele [one year from the date this Decision is published] käesoleva otsuse avaldamisest vajalikud meetmed, et kehtestada 5-(2-aminopropüül)indooli suhtes kontrollimeetmed ja kriminaalkaristused, mis on ette nähtud liikmesriikide õigusega ja on kooskõlas nende kohustustega, mis tulenevad ÜRO 1971. aasta psühhotroopsete ainete konventsioonist.

Artikkel 3

Käesolev otsus jõustub kahekümnendal päeval pärast selle avaldamist Euroopa Liidu Teatajas.

Brüssel,

Nõukogu nimel

eesistuja

[1] ELT L 127, 20.5.2005, lk 32.

[2] Nõukogu dokument 5284/13.

[3] ELT L 127, 20.5.2005, lk 32.